Armata rusă a anunţat luni că a ocupat două sate ucrainene, unul în zona regiunii Doneţk din est, unde înregistrează progrese rapide, şi altul în regiunea Harkov (nord-est), un nou semn al avansului său în detrimentul trupelor Kievului, relatează AFP, citată de Agerpres.
Ministerul rus al Apărării a dat asigurări că soldaţii săi au „eliberat” localitatea Soloviove, din apropiere de Oceretîne, a cărei ocupare a revendicat-o duminică.
În ultimele săptămâni armata rusă a avansat rapid în această zonă situată în apropiere de Avdiivka, oraş căzut în februarie.
Ministerul rus a mai precizat că trupele sale au cucerit Kotliarivka, în regiunea Harkov. O parte importantă a acestei regiuni, frontalieră cu Rusia, a fost ocupată de armata Moscovei în urmă cu peste doi ani, înainte de o primă contraofensivă a Kievului în toamna lui 2022.
Armata ucraineană se află în defensivă după eşecul contraofensivei
Armata ucraineană se află în defensivă după eşecul contraofensivei sale de vara trecută.
Rusia a preluat iniţiativa în faţa unui adversar care întâmpină dificultăţi în recrutarea de noi soldaţi şi care se confruntă cu lentoarea ajutorului occidental.
Reluarea asistenţei militare americane, după validarea la sfârşitul lui aprilie a unui plan de ajutor de 61 de miliarde de dolari către Kiev, ar trebui totuşi să permită Ucrainei să-şi consolideze forţele şi să încerce să stabilizeze frontul, în special în est, în zonele Ciasiv Iar şi Avdiivka.
Ucraina duce lipsă şi de mijloace de apărare antiaeriană, ceea ce le-a permis forţelor ruse să bombardeze infrastructuri esenţiale, în special reţeaua electrică şi calea ferată.